Misdadigers op Lesotho-grens al hoe meer ‘selfversekerd’Dr. Roy Jankielsohn, DA-leier in die Vrystaat, sê daar is ‘n al hoe feller stryd teen boere op die grens met Lesotho. (Foto: DA) Die vlak van die Caledonrivier in die Vrystaat is tans so laag dat mens en dier vrylik tussen Suid-Afrika en Lesotho kan stap, en tussen Fouriesburg en die Golden Gate- nasionale park is geen polisie- of weermaglede sigbaar nie terwyl misdaad langs die Oos-Vrystaatse grens met Lesotho ongebreideld voortduur. Die waarde van plase duik en deesdae word saad sommer saam met vee, landboutoerusting en voertuie geteiken, sê dr. Roy Jankielsohn, DA-leier in die Vrystaat. “Die misdaad op die platteland raak bestaan-, opkomende en kommersiële boere en die polisie het nie die nodige hulpbronne, soos voertuie of personeel, om sigbare polisiëring te doen nie,” sê hy. Misdaadtonele word boonop nie betyds besoek nie, ŉ noodsaaklike stap om bewysstukke te bekom vir suksesvolle ondersoeke en vervolging. “Daar is bevind dat die beste afskrikmiddel vir vermeende misdadigers die wete is dat indien hulle misdaad pleeg, hulle opgespoor, suksesvol vervolg en gestraf sal word. Weens die swak vervolging van misdadigers, veral met veediefstal, en die wanfunksionele strafregstelsel in Suid-Afrika word misdaad minder aangemeld en misdadigers op die platteland raak al hoe meer selfversekerd.” Jankielsohn sê dit is die regering se werk om sy burgers te beskerm – en dit is iets waarin die ANC-regering klaaglik misluk. Jakkals le Roux, Vrystaat Landbou (VL) se voorsitter van die landelike veiligheidskomitee, sê die oplossing lê in gesprekvoering – en die Suid-Afrikaanse regering praat nie saam nie. “Daar is ouens wat daar boer vir wie ek my hoed afhaal. Hulle boer onder moeilike omstandighede,” sê Le Roux. Die probleme op die Lesotho-grens is egter nie nuut nie. VL het vroeër vanjaar die LUR vir landbou en landelike ontwikkeling in die Vrystaat gevra om met georganiseerde landbou in samewerking met die polisie te praat sodat praktiese oplossings en strategieë gevind kan word om eiendomsverwante misdaad, en veral veediefstal, te bekamp. Le Roux het toe ook gesê in veral grensgebiede is dringende ingryping nodig. Hy sê een kwansuise verkeerde stap kan beteken dat ŉ boer se veld aan die brand gesteek word en dit is weens die bergagtige en afgeleë gebied haas onmoontlik om oral kameras op te rig om veiligheid te probeer verbeter. Hy stem saam met Jankielsohn dat ŉ gebrek aan genoeg polisiebeamptes en hulpbronne soos voertuie die stryd bemoeilik. Lesotho-burgers stap ongehinderd heen en weer tussen die lande en daar is geen werklike toegangsbeheer vir diere nie. Volgens Le Roux probeer die weermag wel die grens bewaak. Op talle plekke is daar egter bykans geen grensdrade meer oor nie. Jankielsohn sê weens die regering se mislukking om sy burgers te beskerm moet boere hulself deur tydsame plaaspatrollies en die gebruik van duur tegnologie probeer beskerm. “Dit veroorsaak bykomende uitgawes vir boere wat reeds gebuk gaan onder verhoogde insetkoste.”